പരമ്പര തുടങ്ങുന്നതിനു മുമ്പ് കാൾസണായിരുന്നു പ്രഥമഗണനീയൻ, ക്രാംനികും അറോൺഹാനും അദ്ദേഹത്തിന്റെ പ്രധാന എതിരാളികളും. ഇവാൻചുകിന്റെ സ്ഥിരതയില്ലായ്മ മൂലം, അദ്ദേഹം ഒരു തീർച്ചയില്ലാത്ത ഘടകവും, ബാക്കിയുള്ളവർ ഈ പരമ്പര ജയിക്കുവാൻ സാധ്യത കുറവുള്ളവരുമായി കണക്കാക്കപ്പെട്ടു.

പരമ്പരയുടെ ആദ്യ പകുതിയിൽ അറോൺഹാനും കാൾസണുമാണ് ആദ്യ സ്ഥാനത്തേക്കുള്ള പ്രധാന മത്സരാർത്ഥികളായി കണക്കാക്കപ്പെട്ടത്. പകുതിദൂരം പിന്നിട്ടപ്പോൾ കാൾസണ് അറോൺഹാനേക്കാൾ അര പോയന്റിന്റെ (½ പോയന്റ്) മുൻതൂക്കമുണ്ടായിരുന്നു. ആദ്യ ഏഴ് കളികളും സമനിലയിൽ പിരിഞ്ഞ ക്രാംനിക്, രണ്ടാം പകുതിയിൽ നാല് ജയങ്ങളോടെ ശക്തമായി തിരിച്ചുവരുകയും അറോൺഹാൻ മൂന്ന് മത്സരങ്ങൾ തോൽക്കുകയും ചെയ്തതോടെ അറോൺഹാൻ മത്സരത്തിൽ പിറകോട്ട് പോയി. പട്ടികയിൽ മുന്നിലായാണ് കാൾസൺ രണ്ടാം പകുതി ആരംഭിച്ചതെങ്കിലും ഇവാൻചുകിനെതിരായ അദ്ദേഹത്തിന്റെ തോൽവി, 12-ആം റൗണ്ടിൽ അറോൺഹാനെ പരാജയപ്പെടുത്തിയ ക്രാംനികിന് മുന്നിലെത്താൻ അവസരമൊരുക്കി. എന്നാൽ അവസാനത്തേതിനു തൊട്ടുമുമ്പുള്ള റൗണ്ടിൽ കാൾസൺ റാഡ്ജബോവിനെ പരാജയപ്പെടുത്തുകയും, ക്രാംനിക് ഗെൽഫൻഡുമായി സമനിലയിൽ പിരിയുകയും ചെയ്തതിനാൽ, ക്രാംനികിനൊപ്പമെത്താൻ കാൾസണായി.

അവസാന റൗണ്ടിന് തൊട്ടുമുമ്പ് പരമ്പര ജയിക്കുവാൻ സാധ്യതയുള്ള കളിക്കാർ കാൾസണും ക്രാംനികും മാത്രമായിരുന്നു. ഇവാൻചുകിനെതിരെ കറുപ്പ് കരുക്കളുമായി കളിക്കാനിറങ്ങിയ ക്രാംനികിന് പരമ്പര ജയിക്കണമെങ്കിൽ സ്വിഡ്ലർക്കെതിരെ വെളുപ്പ് കരുക്കളുമായി കളിച്ച കാൾസണേക്കാൾ മികച്ചതായി കളിക്കണമായിരുന്നു, എന്തുകൊണ്ടെന്നാൽ, രണ്ടാമത്തെ ടൈബ്രേക്ക്, നാല് ജയങ്ങളുമായി നിൽക്കുന്ന ക്രാംനികിനേക്കാൾ അഞ്ച് ജയങ്ങളുമായി നിൽക്കുന്ന കാൾസണെ തുണക്കുമായിരുന്നു (ആദ്യത്തെ ടൈബ്രേക്ക്, കാൾസണും ക്രാംനികും നേർക്കുനേർ വന്നപ്പോൾ സ്കോർ 1-1 ആയിരുന്നു). തുടക്കത്തിൽ ഇവാൻചുക് ക്രാംനികിനെതിരെ മുൻതൂക്കം നേടുകയും കാൾസണും സ്വിഡ്ലറും തുല്യനിലയിൽ കളിക്കുകയും ചെയ്തു. സ്വിഡ്ലറുടെ ആക്രമണത്തെ പര്യാപ്തമായ രീതിയിൽ പ്രതിരോധിക്കാൻ കഴിയാതിരുന്നത് മൂലം കാൾസൺ ആപത്കരമായ ടൈം ട്രബിളിൽ എത്തിപ്പെടുകയും അതോടെ വിജയസാധ്യമായ എൻഡ്ഗെയിമിലേക്ക് സ്വിഡ്ലർ എത്തുകയും ചെയ്തു. അതിനിടയിൽ, ഇവാൻചുക് ക്രാംനികിനെ പരാജയപ്പെടുത്തുകയും, കാൾസൺ പരാജയപ്പെട്ട് മിനിട്ടുകൾക്കുള്ളിൽ ക്രാംനിക് പിൻവാങ്ങുകയും ചെയ്തു. അതോടെ കാൾസൺ രണ്ടാം ടൈബ്രേക്കിൽ കാൻഡിഡേറ്റ്സ് ടൂർണമെന്റ് വിജയിക്കുകയും ചെയ്തു.

ഫലങ്ങൾ
ഒമ്പതാം മത്സരം, ആനന്ദ്-കാൾസൺ, 0-1
പത്താം മത്സരം, കാൾസൺ-ആനന്ദ്, ½–½
അഞ്ചാം മത്സരം, കാൾസൺ-ആനന്ദ്, 1-0